PATVIRTINTA

Trakų gimnazijos direktoriaus

2021-02-01 d. įsakymu Nr. V-12

BENDROJI GAISRINĖS SAUGOS

INSTRUKCIJA Nr. 1

#### 1. SKYRIUS

#### BENDROSIOS ŽINIOS APIE ĮMONĘ IR JOS VEIKLOS YPATUMAI

1. Trakų gimnazijos adresas: Birutės g. 44, Trakai, LT-21117
2. Trakų gimnazijos direktorius Marian Kuzborski.
3. Atsakingas už gaisrinę saugą: Trakų gimnazijos direktoriaus pavaduotojas administracijai ir ūkiui Juozas Sabaitis.
4. Gimnazijos veikla: ikimokyklinis, priešmokyklinis, paradinis, pagrindinis vidurinis ugdymas.

2. SKYRIUS

INSTRUKTAžas GAISRINĖS SAUGOS KLAUSIMAIS

1. Trakų gimnazijoje organizuojami darbuotojų instruktažai gaisrinės saugos klausimais:
	1. įvadinis (bendras);
	2. periodinis darbo vietoje;
	3. papildomas darbo vietoje.
2. Įvadinis (bendras) instruktažas turi būti organizuojamas visiems darbuotojams, pradedantiems eiti pareigas ar dirbti, o periodinis instruktažas darbo vietoje – ne rečiau kaip kartą per 12 mėnesių.
3. Papildomai darbo vietoje turi būti instruktuojama pakeitus gaisrinės saugos instrukciją (išskyrus redakcinio pobūdžio pakeitimus), darbo vietą, pasikeitus darbo funkcijoms, įvykus sprogimui arba kilus gaisrui, paaiškėjus, kad darbuotojas stokoja reikiamų gaisrinės saugos žinių.
4. Visi instruktažai registruojami saugos instruktavimų registracijos žurnale, darbų saugos ir gaisrinės saugos instruktavimų registravimo žurnale arba darbuotojų supažindinimų ir mokymų kortelėje.

**3. SKYRIUS**

**BENDRIEJI REIKALAVIMAI**

1. Trakų gimnazijos teritorija turi būti išvalyta, nušienauta, gamybos, augalinės atliekos, šiukšlės laikomos tam skirtose vietose.
2. Privažiavimo keliai ir priėjimai prie statinių, gaisrinių kopėčių, gaisrinio inventoriaus ir vandens telkinių turi būti laisvi. Koridoriai (minimalūs priešgaisriniai atstumai) turi būti laisvi ir neužkrauti.
3. Įvažiavimas į teritoriją atidarytas bet kuriuo paros metu.
4. Trakų gimnazijoje teritorijoje turi būti pažymėtos žmonių susirinkimo vietos jiems evakuojantis iš pastatų gaisro kilimo pavojaus atveju.
5. Trakų gimnazijos pagal sprogimą ir gaisrą pavojingose teritorijose draudžiama rūkyti ir naudoti atvirą ugnį. Prieigose prie šių vietų turi būti atitinkami įspėjamieji ženklai arba užrašai.
6. Draudžiama degias medžiagas sandėliuoti arčiau kaip 2 m. atstumu nuo Trakų gimnazijos pastato.

4. SKYRIUS

STATINIAI ir patalpos

1. Gaisrinės saugos ženklai turi atitikti Gaisrinės saugos ženklų naudojimo Trakų gimnazijos nuostatų, patvirtintų Priešgaisrinės apsaugos ir gelbėjimo departamento prie Vidaus reikalų ministerijos Direktoriaus 2005 m. gruodžio 23 d. įsakymu Nr. 1-404 (Žin., 2005, Nr. 152-5630) reikalavimus.
2. Evakuacijos krypties (gelbėjimosi) ženklai, turi būti išdėstyti taip, kad būtų gerai matomi iš bet kurios patalpos vietos (taško).
3. Koridoriuose, laiptinėse ir virš evakuacijos keliuose esančių durų turi būti evakuacijos kryptį nurodantys ženklai, kurių bent vienas turi būti gerai matomas iš bet kurio evakuacijos kelio taško.
4. Evakuacijos keliai, išėjimai, avariniai išėjimai turi būti laisvi, parengti žmonėms evakuoti bet kuriuo paros metu. Siekiant nestabdyti žmonių evakavimo, draudžiama rakinti aukštų holų, bendrojo naudojimo koridorių ir evakuacinių laiptinių, avarinių išėjimų duris, liukus, išskyrus:
	1. turinčias stacionarius atidarymo iš vidaus įrenginius;
	2. automatiškai atrakinamas suveikus gaisro aptikimo ir signalizavimo sistemai arba atrakinamas aktyvavus gaisro aptikimo ir signalizavimo sistemų ranka valdomus pavojaus signalizavimo įtaisus, taip pat atrakinamas iš budinčio asmens pulto patalpos arba naudojant mygtuką šalia durų (dingus elektros įtampai nurodytais atvejais durys turi būti atrakinamos automatiškai);
	3. atrakinamas iš vidaus raktu, laikomu šalia durų įrengtoje dėžutėje su į vidų įspaudžiamu stiklu.
5. Rūsiuose draudžiama laikyti ypač degias, labai degias medžiagas ir preparatus, sprogstamąsias ir kitas pavojingas medžiagas, kurios sprogsta ir dega sąveikaudamos su vandeniu, deguonimi ar viena su kita ir degimo metu išskiria nuodingus produktus.
6. Kilus gaisrui, naudoti liftus ir keltuvus žmonėms evakuoti draudžiama, išskyrus atvejus, kai minėti įrenginiai yra pritaikyti žmonėms evakuoti.
7. Rūkyti gimnazijos teritorijoje griežtai draudžiama.
8. Iš rūsių langų prieduobių turi būti išvalytos šiukšlės. Draudžiama ant jų įrengti rakinamas grotas.
9. Rūsių langai turi būti įstiklinti.
10. Draudžiama naudotis atvira ugnimi rūsiuose.
11. Po laiptais, techninėse nišose draudžiama laikyti degias medžiagas ir preparatus.
12. Prie įėjimo ūkio paskirties patalpas turi būti nurodytos jų kategorijos pagal sprogimo ir gaisro pavojų.
13. Pastatuose ir statiniuose įvairių komunikacijų vamzdynus draudžiama atšildyti atvira ugnimi.
14. Asmenys, atsakingi už patalpų uždarymą, pasibaigus darbui, prieš jas uždarydami, privalo patikrinti:
	1. ar nesijaučia patalpose degėsių ar kitų nebūdingų specifinių kvapų;
	2. ar išjungti, kurie pasibaigus darbui turi būti išjungiami, elektros įrenginiai, apšvietimas;
	3. ar nepalikta pašalinių degių skysčių bei lengvai užsiliepsnojančių medžiagų;
	4. ar uždaryti langai ir kitos angos.

#### 5. SKYRIUS

#### ELEKTROS ĮRENGINIAI

1. Priėjimo prie elektros skydinių ir skirstomųjų spintų vietos turi būti tvarkingos ir neužkrautos. Jose ir 1 m atstumu nuo jų draudžiama laikyti bet kokias medžiagas.
2. Atstumas nuo elektros šviestuvų iki sandėliuojamų degių medžiagų turi būti ne mažesnis kaip 0,5 m.
3. Eksploatuojant elektros įrenginius, draudžiama:
	1. šildyti patalpas nestandartiniais (savos gamybos) elektros prietaisais;
	2. naudoti netvarkingus kištukinius lizdus, kištukus, atsišakojimo dėžutes, jungiklius bei kitus elektros aparatus;
	3. elektros lempas, šviesos sklaidytuvus, šildytuvus uždengti degiomis medžiagomis;
	4. į elektros tinklą jungti elektros prietaisus, kurie viršija leistiną galią;;
	5. naudoti lygintuvus, virykles, virdulius, šildymo ir kitus elektros prietaisus tam tikslui nepritaikytose vietose ir palikti juos įjungtus be priežiūros;
	6. kabinti elektros šviestuvus ir kitus daiktus tiesiog ant elektros laidų ir kabelių;
	7. naudoti nekalibruotus ir savos gamybos apsaugos aparatus;
	8. naudoti laidus ir kabelius su pažeista arba eksploatavimo metu dielektrinių savybių netekusia izoliacine medžiaga;
	9. tiesiogiai prikalti laidus ir kabelius.
4. Laidai ir kabeliai turi būti sujungiami presuojant, suvirinant, lituojant arba specialiomis jungtimis.
5. Skirtingų metalų laidus sujungti leidžiama tik specialiomis jungtimis.
6. Atvirosios elektros instaliacijos laidai ir kabeliai tose vietose, kuriose galima juos mechaniškai pažeisti, turi būti papildomai apsaugoti (šarvais, plieniniais vamzdžiais, kampuočiu, lovine sija ir pan.). Neapsaugotų izoliuotų laidų ir jų susikirtimo su statybinėmis konstrukcijomis, kurioms nekeliami degumo reikalavimai, vietas būtina papildomai apsaugoti nuo užsidegimo.
7. Visi elektros įrenginiai turi būti apsaugoti nuo trumpojo laidų jungimo ir kitų avarinių režimų, galinčių sukelti gaisrą.
8. Nenaudojama atviroji elektros instaliacija turi būti išmontuota.
9. Neeksploatuojami elektros įrenginiai turi būti atjungti nuo elektros tinklo.

#### 6. SKYRIUS

#### ŠILDYMAS

1. Visi šildymo įrenginiai turi būti eksploatuojami pagal gamintojo instrukcijose nustatytus gaisrinės saugos reikalavimus, o prieš šildymo sezono pradžią – patikrinti.
2. Patalpose, kuriose yra įrengti šildymo įrenginiai, draudžiama be priežiūros palikti neautomatinius šildymo įrenginius.
3. Šildymo įrenginiai turi būti techniškai sutvarkyti.
4. Asg, Bsg, Cg kategorijų pagal sprogimo ir gaisro pavojų patalpas šildyti atviro tipo šildymo prietaisais draudžiama.
5. Draudžiama džiovinti ir laikyti degias medžiagas arčiau kaip 0,5 m nuo vamzdynų arba ant jų.

#### 7. SKYRIUS

#### VĖDINIMAS

1. Vėdinimo įrenginiai turi būti eksploatuojami pagal gamintojo instrukcijose nustatytus gaisrinės saugos reikalavimus.
2. Atsižvelgiant į gamintojo reikalavimus, bet ne rečiau kaip kartą per metus, privaloma tikrinti vėdinimo sistemų (ventiliatorių, ortakių, ugnį sulaikančių prietaisų, drėkinimo kamerų, ir pan.) techninę būklę ir, atsižvelgiant į gamintojo rekomendacijas ir (ar) reikalavimus) ir įmonės vadovo patvirtintą grafiką, valyti jose susikaupusias nuosėdas. Tikrinimo ir valymo rezultatai turi būti įforminami raštu.
3. Atsiradus gedimams, dėl kurių tiesiogiai ar netiesiogiai gali kilti gaisras, būtina nedelsiant išjungti ventiliatorių ir pašalinti gedimus.
4. Eksploatuojant vėdinimo ir oro kondicionavimo sistemas, draudžiama išmontuoti ugnį sulaikančius įrenginius arba atskirus jų elementus.

8. SKYRIUS

GAISRŲ GESINIMO PRIEMONĖS IR gaisrinė įranga

1. Gimnazijos administracija privalo organizuoti ir (ar) atlikti aktyviųjų gaisrinės saugos priemonių techninę priežiūrą ir bandymus, o jų rezultatus įforminti raštu.
2. Gaisrinės saugos sistemos ir gaisrinės automatikos įrenginiai, mažinantys grėsmę gimnazijos turtui, skirti gaisrui aptikti, pranešti apie jį, gesinti, dūmams ir šilumai šalinti ar kelioms šioms funkcijoms vykdyti (toliau – aktyviosios gaisrinės saugos priemonės), turi būti techniškai tvarkingi ir veikiantys.
3. Statinio aktyviųjų gaisrinės saugos priemonių techninė priežiūra ir bandymai turi būti atliekami ne rečiau kaip kartą per metus, vadovaujantis gamintojo pateikta technine informacija.
4. Objekte turi būti pakabinti užrašai (ženklai), nurodantys gesintuvų laikymo vietą. Patalpoje gesintuvų laikymo vietą nurodantys užrašai turi būti gerai matomi, įrengti 2–2,5 m aukštyje nuo grindų.
5. Pasibaigus gesintuvo garantiniam laikui arba techninės patikros laikui, turi būti atliekama jo techninė priežiūra.
6. Gesintuvai turi būti:
	1. laikomi lengvai prieinamose ir matomose vietose, ne arčiau kaip per 1 m nuo šildymo prietaisų ir įrenginių;
	2. kabinami ne aukščiau kaip per 1,5 m nuo grindų iki gesintuvo apačios ir taip, kad atidarytos patalpos durys netrukdytų jų paimti;
	3. laikomi taip, kad būtų matyti užrašai.
7. Draudžiama pirmines gaisrų gesinimo priemones ir inventorių naudoti ne pagal paskirtį.
8. Gesintuvų, kitos gaisrinės įrangos paleidimo įtaisai turi būti užplombuoti. Plombavimo būdas neturi apsunkinti gesintuvo ar kitos gaisrinės įrangos paleidimo.
9. Vandentiekio tinklas turi būti techniškai sutvarkytas. Vidaus gaisrinį vandentiekį būtina kartą per metus patikrinti: perplauti– nuleisti vandenį iš kiekvieno gaisrinio čiaupo, įsitikinti, ar jie nesurūdiję.
10. Trakų gimnazijos teritorijoje ar šalia jos esančios aikštelės ir keliai, skirti gaisriniams automobiliams privažiuoti prie vandens šaltinio (gaisrui gesinti skirtų vandens rezervuarų, hidrantų, upės, tvenkinio ir kt.), turi būti laisvi ir tvarkingi.
11. Gaisrui gesinti skirtus vandens rezervuarus ir kitus vandens šaltinius būtina reguliariai valyti (šalinti šiukšles, dumblą ir kitus pašalinius daiktus).
12. Gaisrui gesinti naudojami vandens rezervuarai turi būti pripildyti vandens.
13. Gaisrui gesinti skirtų vandens rezervuarų, vandens šaltinių vietos ir privažiavimo prie jų keliai turi būti pažymėti specialiomis rodyklėmis (ženklais), o ant jų– nurodyta rezervuaro talpa. Rodyklės (ženklai) tamsiu paros metu turi būti apšviestos arba užrašai ant jų– fluorescenciniai.

9. SKYRIUS

GAISRO GESINIMO ORGANIZAVIMAS

1. Kiekvienas Trakų gimnazijos darbuotojas, pastebėjęs gaisrą, privalo:
	1. nedelsdamas pranešti apie gaisrą priešgaisrinei apsaugai telefonu 112;
	2. informuoti žmones apie gaisrą ir organizuoti jų bei materialinių vertybių evakavimą;
	3. Stabdyti gimnazijos darbą (įrenginius), išjungti elektros prietaisus ir vėdinimo sistemas;
	4. gesinti gaisrą turimomis priemonėmis;
	5. pranešti apie gaisrą gimnazijos administracijai.

\_\_\_\_\_\_\_\_\_\_\_\_\_\_\_\_\_\_\_\_\_\_